Plaaswerker vas wat glo onwettige jagter doodskietArgieffoto: Kent Williamson ŉ 32-jarige man, ŉ werknemer op ŉ plaas buite Lephalale (Ellisras) in Limpopo, is in hegtenis geneem op aanklag dat hy ŉ 30-jarige vermoedelik onwettige jagter doodgeskiet het. Die voorval het Sondag omstreeks 12:30 plaasgevind. “Daar word aangevoer die oorledene en twee ander mans is deur lede van natuurbewaring betrap toe hulle onwettig op die plaas gejag het,” het brig. Motlafela Mojapelo, woordvoerder van die polisie, gesê. “Die drie persone het glo twee sakke by hulle gehad met stukke gedroogde wildsvleis, een gemsbok en ŉ paar jaginstrumente.” Terwyl hulle na ŉ stasiewa begelei is, het die vermeende onwettige jagters in verskillende rigtings gevlug en in die bosse verdwyn. “ŉ Soektog is van stapel gestuur tot die beamptes ŉ paar geweerskote gehoor het en hulle na die toneel gehaas het. Een van die beweerde onwettige jagters is vermoedelik deur een van die plaaswerkers doodgeskiet.” Die polisie en paramedici is ontbied en die man is op die toneel dood verklaar. “Die verdagte het ŉ gelisensieerde vuurwapen gebruik. Die beamptes het beslag gelê op die vuurwapen. Die man is in hegtenis geneem. Dit is nog nie duidelik wat tot die skietery gelei het nie.” Die man sal na verwagting Dinsdag in die Lephalale-landdroshof verskyn op aanklag van moord.